Author: Korisnik

Župa Gospe od Zdravlja Smilčić

Župni ured Prikazanja Blažene Djevice Marije Smilčić

U satima očaja
kad nam se učini
kako su nas svi napustili
zaboravili
a breme postane teško
i život neizdrživo boli
jedna je Majka uvijek budna
zbog nas budna
i Moli.
(Antun Matošević, Pjesma o Mariji)

Evanđelje Mt 21,33-43 Vinograd će iznajmiti drugim vinogradarima.
Čitanje svetog Evanđelja po Mateju
U ono vrijeme: Reče Isus glavarima svećeničkim i starješinama narodnim:»Drugu prispodobu čujte! Bijaše neki domaćin koji posadi vinograd, ogradi ga ogradom,iskopa u njemu tijesak i podiže kulu pa ga iznajmi vinogradarima i otputova. Kad se približilo vrijeme plodova, posla svoje sluge vinogradarima da uzmu njegov urod. A vinogradari pograbe njegove sluge pa jednoga istukoše, drugog ubiše, a trećega kamenovaše. I opet posla druge sluge, više njih nego prije, ali oni i s njima postupiše jednako. Naposljetku posla k njima sina svoga misleći: ‘Poštovat će mog sina.’Ali kad vinogradari ugledaju sina, rekoše među sobom: ‘Ovo je baštinik!Hajde da ga ubijemo i imat ćemo baštinu njegovu!’ I pograbe ga, izbace iz vinograda i ubiju. Kada dakle dođe gospodar vinograda,što će učiniti s tim vinogradarima?« Kažu mu: »Opake će nemilo pogubiti,a vinograd iznajmiti drugim vinogradarima što će mu davati urod u svoje vrijeme.«Kaže im Isus: »Zar nikada niste čitali u Pismima: Kamen što ga odbaciše graditelji postade kamen zaglavni. Gospodnje je to djelo – kakvo čudo u očima našim!Zato će se – kažem vam – oduzeti od vas kraljevstvo Božje i dat će se narodu koji donosi njegove plodove!« Riječ Gospodnja.
Riječ Gospodnja.

Ispitaj se!
Vinograd je divan prostor. Ugrađen u planove Nebeskog Oca koji ima plan za naš život.
Vjerujemo li u taj Očev plan ili imamo svoj plan vlastita života? Slaže li se On s Božjim planom. Radimo li u Njegovu vinogradu?
Potrebno je Nebeskom Ocu predati svoj život i svoju obitelj. Tad ćemo osjetiti radost, mir i Božju prisutnost u vlastitom životu. Bog me diže iz blata. Želimo li se dignuti iz blata ili u njemu ostati?
Ada Arbanas

Vjerujem da je Tvoja ljubav jača od moje nevjere!
Oprosti…
što sam puno puta iz svoje svijesti izbacivala sluge s riječima koje si mi Ti slao...
Iznenađene svjedoke sam smatrala dosadnima kao i one siromašne i poučene koje nisu došli do riječi!
Ja ih nisam ubila kao oni vinogradari iz prispodobe…
Priznajem Ti Isuse…
Ignorirala sam ih
Oduzimala im mogućnost življenja u slobodi i istini
Oprosti mi...
Što sam te puno puta htjela istisnuti iz Tvoje baštine: svog života
Mislila sam da mogu bez Tebe
Isuse sačuvaj me za sebe
Sačuvaj svoju baštinu, ne daj je drugima
Oslobodi me od mene
I neka vinograd moga srca donese
Obilne plodove za oltar Tvoje ljubavi
Ada Arbanas
Ada Arbanas

Tumačenje
Cijeli ovaj svijet je Božji vinograd. Bog je taj Domaćin i glavni Vinogradar. Dao nam je da se brinemo za svoj život. Nekima je povjerio posebnu brigu za ljude da ih poučavaju i brinu se za njihovo spasenje.
Svatko se od nas može poistovjetiti s »vinogradom« za koji se Bog toliko brine. Što mi sve nije dano i što imam a da nisam primio! Kako s tim raspolažem? Brinem li se da bude dobar urod? Ne smijem zaboraviti da ću biti pitan za plodove koje trebam donositi.
Čovjek se ponaša kao da je on gospodar svega, svoga života, svoje sreće i samog stvaranja. Prisvaja ulogu vlasnika i odbija priznati tko je pravi Gospodar svega. Upravo svim silama nastoji izgurati Gospodara iz svoga života.
Može se pokraj Isusa proći. Može ga se odbaciti, ali on ostaje kamen temeljac ovoga svijeta.
Mirko Nikolić

LISTOPADSKA POBOŽNOST
Mjesec listopad je posebno posvećen Majci Božjoj i pobožnosti krunice - molitvi koja je vrlo često neshvaćena ili krivo shvaćena, pa je mnogi smatraju i dosadnom i besmislenom i zastarjelom. A sve to samo zato što je ne poznajemo. Krunica je ustvari meditacija i mnogi sveti ljudi - poznati i nepoznati kroz povijest Crkve došli su do vrhunaca mistike i kontemplacije upravo po molitvi krunice. Kažu da bi rječnikom glazbe izgovaranje Zdravo Marije u krunici bio ritam, a razmišljanje o Isusovu životu bile bi riječi i melodija. Krunica angažira u molitvi čitavog čo- vjeka - po razmatranju otajstava aktivira duh, maštu, inteligenciju, po trajnom kontaktu s Marijom angažira nas emotivno, po ponavljanju riječi i prebiranju zrnaca angažira nas na neki način i fizički. U molitvi krunice lako se ujedine i prepoznaju katolici cijelog svijeta - ona se u svakom dijelu svijeta moli na isti način i divan je doživljaj u velikim svetištima moliti je s mnoštvom vjernika koji iste riječi izgovaraju svatko na svom jeziku.

Nedjelja, 2. listopada - 27. nedjelja kroz godinu, Anđeli čuvari
Ponedjeljak, 3. listopada - sv. Evald i Evald, sv. Gerhard
Utorak, 4. listopada - Sv. Franjo Asiški, spomendan
Srijeda, 5. listopada - sv. Faustina Kowalska
Četvrtak, 6. listopada - sv. Bruno
Petak, 7. listopada - Blažena Djevica Marija od Krunice
Subota, 8. listopada - sv. Benedikta, sv. Šimun starac
Nedjelja, 9. listopada - 28. nedjelja kroz godinu

Uređivačko vijeće:
Don Jure Zubović, Željka Milković,
Martina Milković
Suradnici: Ada Arbanas

Preporuka!
http://www.prostorduha.hr/
Svakodnevna molitva on line